b'\n_START_ARTICLE_\nLietuvos gamtos moksl\xc5\xb3 olimpiad\xc5\xb3 asociacija\n_START_PARAGRAPH_\nLGMOA (Lietuvos Gamtos Moksl\xc5\xb3 Olimpiad\xc5\xb3 Asociacija)\xc2\xa0\xe2\x80\x93 nevyriausybin\xc4\x97, pelno nesiekianti organizacija, vienijanti gamtos moksl\xc5\xb3 olimpiad\xc5\xb3 tobulinimu ir mokslo populiarinimu u\xc5\xbesiiman\xc4\x8dius d\xc4\x97stytojus ir studentus\xc2\xa0\xe2\x80\x93 oran\xc5\xbeinius. Asociacija suburta 2003\xc2\xa0m. Asociacijos tikslai\xc2\xa0\xe2\x80\x93 pakeisti sen\xc4\x85 po\xc5\xbei\xc5\xabr\xc4\xaf \xc4\xaf moksleivi\xc5\xb3 ugdym\xc4\x85, skatinti jaunim\xc4\x85 dom\xc4\x97tis mokslu, tobulinti moksleivi\xc5\xb3 \xc5\xa1vietimo ir lavinimo sistem\xc4\x85, suvienyti bendradarbiavimui mokytojus, d\xc4\x97stytojus, studentus bei pa\xc4\x8dius mokinius._NEWLINE_Pagrindiniai LGMOA organizuojami renginiai\xc2\xa0\xe2\x80\x93 LitBO (Lietuvos mokini\xc5\xb3 biologijos olimpiados II ir III turai), LitChO (Lietuvos mokini\xc5\xb3 chemijos olimpiados II ir III turai) ir LitFO (Lietuvos mokini\xc5\xb3 fizikos olimpiados II ir III turai). S\xc4\x97kmingai vykdomas projektas su vaik\xc5\xb3 globos namais \xe2\x80\x9eNe imti, bet duoti\xe2\x80\x9c._NEWLINE_Vienas i\xc5\xa1 did\xc5\xbeiausi\xc5\xb3 asociacijos laim\xc4\x97jim\xc5\xb3\xc2\xa0\xe2\x80\x93 \xc4\xafgyvendintas \xe2\x80\x9eOlimpiados.lt\xe2\x80\x9c projektas. Jo metu sukurta svetain\xc4\x97 moksleiviams, mokytojams ir \xc5\xa1iaip mokslu besidomintiems \xc5\xbemon\xc4\x97ms. Did\xc5\xbei\xc4\x85j\xc4\x85 portalo, kurio internetinis adresas www.olimpiados.lt, turinio dal\xc4\xaf sudaro informacija apie \xc4\xafvairius renginius, konkursus ir olimpiadas.'